b'\n_START_ARTICLE_\nSky City 1000\n_START_PARAGRAPH_\nSky City 1000 on Tokion ruuhkia ja viheralueiden puutetta lievitt\xc3\xa4m\xc3\xa4\xc3\xa4n suunniteltu rakennushanke. Se koostuu 1\xc2\xa0000 metri\xc3\xa4 korkeasta ja maanpinnan tasolla 400 metri\xc3\xa4 leve\xc3\xa4st\xc3\xa4 rakennuksesta, jonka lattiapinta-ala olisi yhteens\xc3\xa4 8 neli\xc3\xb6kilometri\xc3\xa4. Takenaka Corporationin vuonna 1989 ehdottama suunnitelma antaisi asunnot 35\xc2\xa0000 ihmiselle ja ty\xc3\xb6paikan yhteens\xc3\xa4 100\xc2\xa0000:lle. Rakennus koostuisi 14 koverasta "avaruustasosta"._NEWLINE_Hanke on her\xc3\xa4tt\xc3\xa4nyt runsaasti huomiota maailmalla, ja monet toivovat rakennuksen toteutuvan vuosikymmenen kuluessa. Hanke otetaan ilmeisen vakavasti, ja Tokion ainoaa tulipalojen sammuttamiseen k\xc3\xa4ytett\xc3\xa4v\xc3\xa4\xc3\xa4 helikopteria on k\xc3\xa4ytetty simulaatioissa, joissa testataan tulipalon syttymisen seurauksia valtavassa rakennuksessa. Tutkimuslaitoksissa Tokion ulkopuolella kokeillaan my\xc3\xb6s rakennuksessa k\xc3\xa4ytett\xc3\xa4vi\xc3\xa4 kolmikerroksisia suurnopeushissej\xc3\xa4, joihin mahtuisi 70 ihmist\xc3\xa4 kerrallaan. Hankkeen suunnittelussa on my\xc3\xb6s pyritty ottamaan huomioon mahdolliset maanj\xc3\xa4ristykset ja tuulen sek\xc3\xa4 taifuunien vaikutukset rakennukseen. Tokion entist\xc3\xa4 merenpohjaa oleva hiekkainen maaper\xc3\xa4 ei ole helpoin mahdollinen rakennusalusta. Vakavuudestaan huolimatta hanke on verrattavissa moniin suurisuuntaisiin rakennushankkeisiin, kuten Le Corbusierin Radiant Cityyn tai my\xc3\xb6s Tokioon suunniteltuun 4\xc2\xa0000 metri\xc3\xa4 korkeaan X-Seed 4000:een.'